
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS LAUKINĖS GYVŪNIJOS ĮSTATYMO NR. VIII-498 4 IR 18 STRAIPSNIŲ PAKEITIMO
ĮSTATYMO PROJEKTO

2023-06-14 Nr. XIVP-2871
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šią pastabą.
            Projekto 1 straipsnyje dėstomo Laukinės gyvūnijos įstatymo (toliau – keičiamas įstatymas) 4 straipsnio 3 dalies 1 punkte vartojama sąvoka ,,invazinių rūšių veiksmų planai“. Atkreipiame dėmesį, kad galiojančio keičiamo įstatymo 4 straipsnio 2 dalies 3 punkte nustatyta, kad Aplinkos ministerija tvirtina invazinių rūšių valdymo ir naikinimo veiksmų planų tvirtinimo tvarkos aprašą. Taigi, galiojančiame įstatyme vartojama kiek kitokia sąvoka, t.y. ne „invazinių rūšių veiksmų planas“, bet „invazinių rūšių naikinimo veiksmų planas“. Atsižvelgiant tai, bei siekiant suderinti projekte siūlomas vartoti sąvokas su galiojančiame įstatyme vartojamomis sąvokomis, manytina, kad projekto 1 straipsnyje dėstomo keičiamo įstatymo 4 straipsnio 3 dalies 1 punkte vartojamą sąvoką „invazinių rūšių veiksmų planas“ reikėtų pakeisti sąvoka „invazinių rūšių naikinimo veiksmų planas“. Pritarus šiai pastabai, reikėtų patikslinti ir tokią pačią sąvoką, vartojamą projekto 2 straipsniu keičiamo įstatymo 18 straipsnio 1 dalyje.
            Be to, svarstytina, ar keičiamame įstatyme nereikėtų nurodyti subjekto, kuris būtų įgaliotas tvirtinti invazinių rūšių naikinimo veiksmų planus.

